《题晴峰双涧图寄故里刘存大秀才》
元代·刘崧

一峰巉岩白云中，双涧下出蟠西东。湍撞石斗雷电激，白日虚谷回松风。

风声浩汹泉声合，飞蔓樛枝青匝沓。岩深路暗不逢人，似有呼猿在相答。

此图此景真绝奇，彷佛梦中曾见之。手招仙人赤松子，照影太乙莲花池。

只今怀禄未能往，日日凭高增怅怏。故山更在彭蠡外，武姥仙坛俨相向。

仙坛楼阁开岧峣，流水百折通溪桥。我家草堂小河口，白沙翠竹寒萧萧。

瓜畦桑坞带原陆，五月柴门映江绿。田翁稚子笑相迎，醉折山花唱村曲。

缅思此乐安得同，万里愁绝孤飞鸿。卷图却寄山中客，他日来寻黄绮公。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。